P. Csáky, podpredseda vlády SR: (2002-07-11):
Vážený pán predseda, vážená Národná rada Slovenskej republiky, vážený pán poslanec, ďakujem za vašu otázku. Myslím si, že úsudok si poľahky spraví každý sám. Každopádne vo Svätom písme sa k tomu druhu konania píše: „Vodu káže a víno pije.“ Pokiaľ sa totiž dobre pamätám, účelom tohto ústavného zákona bolo ustanoviť, po prvé podmienky na ochranu verejného záujmu pri výkone funkcií verejných činiteľov, po druhé nezlučiteľnosť niektorých funkcií zamestnania a činnosti s výkonom funkcie verejného činiteľa a po tretie verejným činiteľom povinnosti a obmedzenia, ktoré by zamedzili vzniku rozporu osobných záujmov s verejným záujmom pri výkone ich funkcií a upraviť ich zodpovednosť za neplnenie alebo porušovanie ustanovených povinností a obmedzení. Uvedený návrh zákona teda predstavoval príležitosť konkrétnym činom a nielen slovami preukázať skutočný záujem o ochranu verejného záujmu a zúženie priestoru na korupciu. Postup, na ktorý sa, vážený pán poslanec, pýtate, preto oprávnene vzbudzuje otázky a pochybnosti nad jeho dôvodmi a hodnotou verejných deklarácií tejto strany. Ďakujem pekne, pán predseda. J. Migaš, predseda NR SR: Pán poslanec Ošváth, nech sa páči, chce doplniť. P. Ošváth, poslanec: Iba veľmi krátku poznámku. Presne tak ako konštatoval vo svojej odpovedi pán predseda vlády, aj na tento príklad možno poukázať príslovím „Vodu káže, víno pije“. Pán Pavol Rusko veľmi rád moralizuje parlament, vládu a ďalších ústavných činiteľov. Poukazuje nepravdivo na rôzne informácie ako ceny kávy v parlamentnom bufete, na využívanie Papierničky, kam mimochodom on sám s rodinou veľmi často chodieval, ale ja by som chcel poukázať na to, že v prvom rade, keď išlo o tento zákon, tak tu jeho poslanec mal byť prítomný a hlasovať za. Potom by mohol moralizovať. J. Migaš, predseda NR SR: Čas vymedzený na odpovede predsedu vlády v zastúpení podpredsedom vlády Csákym uplynul. Pani poslankyne, páni poslanci, teraz pristúpime k odpovediam na otázky poslancov Národnej rady určené členom vlády. Prvú otázku položila pani poslankyňa Mária Sabolová. Otázka znie: „Ako chcete riešiť neúnosný stav v školstve v Rudňanoch - nedostatočný stav priestorov na výučbu?“ Odpovedať bude minister Hajnovič. F. Hajnovič, minister financií SR: Ďakujem za položenú otázku. Chcem ospravedlniť pána ministra a tým aj seba. Proste, obec Rudňany má základnú školu s prvým až deviatym ročníkom, čo predstavuje 22 tried a 379 žiakov. Väčšinu žiakov tvorí rómske etnikum. Škola má 15 učební, z toho 5 nevyhovuje psychohygienickým podmienkam a využívajú sa priestory chodieb. V 8 triedach sa vyučuje vo dvoch zmenách, dokonca v školskom roku 2002/2003 hrozí trojzmennosť. Škola by naliehavo potrebovala 11 tried. Východisko by mohlo byť získaním priestorov v budove, ktorá v minulosti slúžila Strednému odbornému učilišťu, a potom neskôr ako Stredisko internátnej prípravy v správe Železníc Slovenskej republiky, ktoré si v súčasnosti vykazujú ako svoj majetok. Podľa údajov získaných pri prevode majetku v roku 2001 bolo Stredné odborné učilište Rudňany rozhodnutím Ministerstva hospodárstva Slovenskej republiky zrušené bez likvidácie dňom 31. 12. 1996. Časť majetku prešla do správy Železníc Slovenskej republiky a ostatný nehnuteľný majetok prešiel na Stredné odborné učilište nábytkárske Spišská Nová Ves. V roku 2001 majetok v Rudňanoch odovzdalo Stredné odborné učilište do správy Špeciálnej základnej školy v Rudňanoch na účel zriadenia odborného učilišťa. Chcel by som k tej odpovedi dodať ešte to a musím povedať, že je to súčasne zrejme aj odpoveď na vašu otázku, hoci je pripravená ako odpoveď na otázku číslo 9, pretože tie dve otázky spolu súvisia. Ministerstvo školstva dňa 24. mája vydalo usmernenie pre školy a školské zariadenia na postup pri realizácii prechodu majetku Slovenskej republiky do vlastníctva obcí a vyšších územných celkov. V tomto zmysle sa riešil prevod majetku na obce a vyššie územné celky. Podľa informácií, ktoré sme dostali od prednostu Okresného úradu Spišská Nová Ves, dochádza k uvoľňovaniu budovy, ktorá pôvodne slúžila ako Stredisko internátnej prípravy Železníc Slovenskej republiky v Rudňanoch. Z toho dôvodu 5. mája Okresný úrad Spišská Nová Ves vedomý si zlej situácie v povinnej školskej dochádzke žiakov Základnej školy Rudňany inicioval bezplatný prevod budovy na Okresný úrad pre potreby základného školstva. Na základe rozsiahlej korešpondencie a osobných rokovaní s námestníkom pre ľudské zdroje Železníc Slovenskej republiky a ministrom školstva sa dospelo k záveru, že predmetnú vec možno riešiť takto. Prerokovať vo vláde Slovenskej republiky vyňatie tohto majetku z majetku železníc a prideliť ho Okresnému úradu Spišská Nová Ves účelovo viazane na školstvo. Druhá možnosť, možný dlhodobý prenájom za symbolické nájomné. Toto riešenie je tiež nedostatočné, pretože aj to prvé má nejaké prekážky, lebo rozpočet krajského úradu nemá finančné zdroje na prenájom, aj na prevádzku by sa našli financie len s veľkými problémami. Situáciu komplikuje aj skutočnosť, že od 1. 7. prechádzajú kompetencie v školstve na obce a mestá. Tretie riešenie - Železnice Slovenskej republiky chcú budovu s celým areálom prenajať Migračnému úradu. Po dohode s Migračným úradom by bolo možné využívať časť budovy na potreby základnej školy. Obecné zastupiteľstvo však nesúhlasilo s prenájmom budovy Migračnému úradu. Po štvrté - najreálnejšie je riešiť problém výmenou tejto budovy za podobnú v rámci Slovenskej republiky. Tu je ale problém, lebo predajná cena celého areálu železníc je navrhnutá na 29 mil. Sk. Z uvedeného vyplýva, že sa sleduje riešenie niektorou z uvedených štyroch možností. S celkovou situáciou je oboznámený prednosta Krajského úradu Košice Ing. Vranovský, ktorý sľúbil pomoc pri riešení tohto problému. Teraz sa rokuje o možnej výmene. Toľko z pripravenej odpovede pána ministra Ponického. J. Migaš, predseda NR SR: Pani poslankyňa? Áno, chce položiť otázku alebo doplňujúcu otázku. Nech sa páči. Zapnite mikrofón.